Document ID: 32005R1609

ΚΑΝΟΝΙΣΜΌΣ (ΕΚ) αριθ. 1609/2005 ΤΗΣ ΕΠΙΤΡΟΠΉΣ
της 30ής Σεπτεμβρίου 2005
για μειώσεις, στον τομέα της ζάχαρης, της εγγυημένης ποσότητας στο πλαίσιο των ποσοστώσεων παραγωγής, καθώς και των αναμενόμενων μέγιστων αναγκών εφοδιασμού των εργοστασίων ραφιναρίσματος στο πλαίσιο των προτιμησιακών εισαγωγών, για την περίοδο εμπορίας 2005/2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου της 19ης Ιουνίου 2001 για την κοινή οργάνωση των αγορών στον τομέα της ζάχαρης (1), και ιδίως το άρθρο 10 παράγραφος 6 και το άρθρο 39 παράγραφος 6,
Εκτιμώντας τα ακόλουθα:
(1)
Το άρθρο 10 παράγραφοι 3 και 4 του κανονισμού (ΕΚ) αριθ. 1260/2001 προβλέπει ότι, για κάθε περίοδο εμπορίας, η εγγυημένη ποσότητα στο πλαίσιο του καθεστώτος των ποσοστώσεων παραγωγής πρέπει να μειώνεται, πριν από την 1η Οκτωβρίου, εφόσον από τις προβλέψεις προκύπτει εξαγώγιμο με επιστροφή υπόλοιπο, το οποίο υπερβαίνει το ανώτατο όριο που προβλέπεται από τη γεωργική συμφωνία η οποία έχει συναφθεί σύμφωνα με το άρθρο 300 παράγραφος 2 της Συνθήκης.
(2)
Από τις προβλέψεις για την περίοδο εμπορίας 2005/2006 προκύπτει η ύπαρξη εξαγώγιμου υπόλοιπου, το οποίο υπερβαίνει το ανώτατο όριο που προβλέπεται από τη γεωργική συμφωνία. Πρέπει συνεπώς να καθοριστεί η συνολική μείωση της εγγυημένης ποσότητας και να προσδιοριστεί η κατανομή της, αφενός μεταξύ ζάχαρης, ισογλυκόζης και σιροπιού ινουλίνης και, αφετέρου, μεταξύ των σχετικών περιοχών παραγωγής, με χρήση των συντελεστών του άρθρου 10 παράγραφος 4 του κανονισμού (ΕΚ) αριθ. 1260/2001.
(3)
Σύμφωνα με το άρθρο 10 παράγραφος 5 του κανονισμού (ΕΚ) αριθ. 1260/2001, κάθε κράτος μέλος κατανέμει, κατόπιν, τη διαφορά που του αναλογεί μεταξύ των επιχειρήσεων παραγωγής που είναι εγκατεστημένες στο έδαφος του, σε συνάρτηση με την αναλογία μεταξύ της οικείας ποσόστωσης Α και ποσόστωσης Β για το εκάστοτε προϊόν και της βασικής ποσότητας Α και βασικής ποσότητας Β του κράτους μέλους για το ίδιο προϊόν.
(4)
Το άρθρο 39 παράγραφος 5 του κανονισμού (ΕΚ) αριθ. 1260/2001 προβλέπει ότι η μείωση της εγγυημένης ποσότητας οδηγεί σε μείωση των αναμενόμενων μέγιστων αναγκών εφοδιασμού των κοινοτικών εργοστασίων ραφιναρίσματος σε ακατέργαστη ζάχαρη για την υπόψη περίοδο. Πρέπει συνεπώς να καθοριστεί η αντίστοιχη μείωση των εν λόγω αναγκών και να προσδιοριστεί η κατανομή της μεταξύ των ενδιαφερομένων κρατών μελών.
(5)
Πρέπει να οριστούν οι απαραίτητες προθεσμίες για τον καθορισμό, από τα κράτη μέλη, των μειώσεων που θα εφαρμοστούν σε κάθε εγκατεστημένη στο έδαφός τους επιχείρηση.
(6)
Λαμβανομένης υπόψη της προθεσμίας που ορίζει ο κανονισμός (ΕΚ) αριθ. 1260/2001, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
(7)
Η επιτροπή διαχείρισης της ζάχαρης δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατ’ εφαρμογή του άρθρου 10 παράγραφος 4 του κανονισμού (ΕΚ) αριθ. 1260/2001, η εγγυημένη ποσότητα στο πλαίσιο των ποσοστώσεων παραγωγής, εκφραζόμενη σε λευκή ζάχαρη, μειώνεται κατά 1 891 747,7 τόνους για την περίοδο εμπορίας 2005/2006.
2. Η αναφερόμενη στην παράγραφο 1 μείωση, καθώς και οι βασικές ποσότητες που χρησιμοποιούνται, μετά τη μείωση, για την κατανομή των ποσοστώσεων παραγωγής στις επιχειρήσεις παραγωγής για την περίοδο εμπορίας 2005/2006, εμφαίνονται στο μέρος Α του παραρτήματος, κατανεμημένες ανά προϊόν και ανά περιοχή.
3. Για κάθε επιχείρηση παραγωγής, στην οποία έχει χορηγηθεί ποσόστωση παραγωγής για την περίοδο εμπορίας 2005/2006, τα κράτη μέλη καθορίζουν, πριν από την 1η Νοεμβρίου 2005, τη μείωση που της αναλογεί, καθώς και τις οικείες ποσοστώσεις Α και Β, τροποποιημένες με εφαρμογή της μείωσης αυτής.
Άρθρο 2
1. Κατ’ εφαρμογή του άρθρου 39 παράγραφος 5 του κανονισμού (ΕΚ) αριθ. 1260/2001, οι αναμενόμενες μέγιστες ανάγκες εφοδιασμού των κοινοτικών εργοστασίων ραφιναρίσματος μειώνονται κατά 14 676 τόνους, ποσότητα εκφραζόμενη σε λευκή ζάχαρη, για την περίοδο εμπορίας 2005/2006.
2. Η αναφερόμενη στην παράγραφο 1 μείωση κατανέμεται μεταξύ των ενδιαφερομένων κρατών μελών σύμφωνα με το μέρος Β του παραρτήματος.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 2005.

Labels: 7
18
17
6